CELEX: 
Language: et
Date: 2021-05-27 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) 2019/787 piiritusjookide seaduslikele nimetustele või piiritusjookide geograafilistele tähistele osutavate viidete osas muude piiritusjookide kirjeldamisel, esitlemisel ja märgistamisel

SELETUSKIRI
            
            
               1.DELEGEERITUD ÕIGUSAKTI TAUST
            
            
               Praegu ei ole määruses (EL) 2019/787 nõutud, et piiritusjoogi seaduslik nimetus, mis viitab ühele või mitmele piiritusjoogikategooriale või geograafilisele tähisele, peaks olema esitatud viitega samal vaateväljal. Käesoleva delegeeritud õigusakti eesmärk on täpsustada selliste piiritusjookide märgistamise tingimusi.
            
            
               Sellise nõude puudumisel ei pruugi piiritusjoogi tegelik laad olla selge ja märgistus võib panna tarbijaid uskuma, et viide on piiritusjoogi tegelik nimetus. Teatavatel juhtudel võib see kaasa tuua sellise piiritusjoogi (-kategooria või geograafilise tähise) maine kahjustamise, mille seaduslikule nimetusele viidatakse, kuna sellisel juhul ei vastaks see enam määruse (EL) 2019/787 I lisas iga piiritusjoogikategooria jaoks sätestatud tootmisnõuetele või asjakohasele tootespetsifikaadile.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Mõned liikmesriigid on juhtinud komisjoni tähelepanu sellele, et sätte puudumine, millega kohustataks märkima piiritusjoogi seaduslikku nimetust samal vaateväljal viitega ühele või mitmele piiritusjoogile, nõrgendab neid käsitlevaid sätteid.
            
            
               Põllumajandusturgude ühise korralduse eksperdirühma (piiritusjoogid) 13. oktoobri ja 3. detsembri 2020. aasta ning 9. veebruari ja 28. aprilli 2021. aasta virtuaalsete koosolekute ettevalmistamiseks ja nende käigus peeti konsultatsioone, milles osalesid eksperdid kõigist 27 liikmesriigist. Konsultatsioonide tulemusena saavutati delegeeritud määruse eelnõu suhtes üldine üksmeel.
            
            
               Üksmeelt täheldati ka üldise avaliku konsultatsiooni puhul, mille tarvis oli delegeeritud määruse eelnõu parema õigusloome portaalis avaldatud 26. märtsist kuni 23. aprillini 2021. Teavitati ka WTO partnereid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakt põhineb määruse (EL) 2019/787 artikli 50 lõikel 3 ja selles käsitletakse üksnes üht sätet, mille muutmiseks on komisjonile antud volitus kõnealuse lõike alusel. Õigusakt tuleks vastu võtta määruse (EL) 2019/787 artikli 46 kohase menetluse teel.
            
            
               Artikkel 1. Selles artiklis sätestatakse, et mis tahes piiritusjoogi seaduslik nimetus, mis viitab piiritusjoogikategooria nimetusele või piiritusjoogi geograafilisele tähisele, peab asuma viitega samal vaateväljal. Selle eesmärk on vältida tarbijate eksitamist saadud piiritusjoogi sisalduse suhtes. 
            
            
               Artikkel 2. Selle artikliga kehtestatakse üleminekuperiood, mille jooksul võib käesoleva määrusega hõlmatud piiritusjooke, mis on kooskõlas määruse (EÜ) nr 110/2008 sätetega märgistatud enne 31. detsembrit 2022, jätkuvalt turule lasta ilma neid uuesti märgistamata.
            
            
               Artikkel 3. Selle artikliga nähakse ette artiklis 1 sätestatud muudatuse ja selles osutatud sätte (st määruse (EL) 2019/787 artikli 12 lõige 4) samaaegne kohaldamine, mis määruse (EL) 2019/787 artikli 51 lõike 1 kohaselt hakkab toimuma alates 25. maist 2021.
            
            
               KOMISJONI DELEGEERITUD MÄÄRUS (EL) …/…,
            
            
               27.5.2021,
            
            
               millega muudetakse Euroopa Parlamendi ja nõukogu määrust (EL) 2019/787 piiritusjookide seaduslikele nimetustele või piiritusjookide geograafilistele tähistele osutavate viidete osas muude piiritusjookide kirjeldamisel, esitlemisel ja märgistamisel
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008,
                  1
                eriti selle artikli 50 lõiget 3,
            
         
         
            
               ning arvestades järgmist:
            
            
               (1)Määruse (EL) 2019/787 artikli 12 lõikes 4 on sätestatud eeskirjad selle kohta, kuidas esitada alkohoolsete jookide esitlemisel ja märgistamisel viiteid piiritusjoogikategooriate seaduslikule nimetusele või piiritusjookide geograafilistele tähistele.
            
            
               (2)Määruse (EL) 2019/787 artikli 12 lõikes 4 ei ole nõutud, et alkohoolse joogi nimetus oleks esitatud viitega samal vaateväljal. Kui alkohoolse joogi nimetus on esitatud muul vaateväljal kui viide, võib tarbijail siiski tekkida mulje, et viide on alkohoolse joogi nimetuse osa, eriti juhul, kui saadud alkohoolne jook on piiritusjook.
            
            
               (3)Lisaks võib selline viide teatavatel juhtudel põhjendamatult kahjustada piiritusjoogikategooriate või geograafiliste tähiste mainet, sest kui neid kombineeritakse muude toiduainetega, mida nende tootmisel ei nõuta või lubata, siis ei ole nad enam oma olemuselt samad tooted ja neid ei tohi enam sellisena märgistada. Kui need nimetused esitatakse piiritusjookide esitlemisel ja märgistamisel silmapaistvalt ja neile viidates, võib sellega kaasneda nende maine seadusvastane omastamine.
            
            
               (4)Euroopa Parlamendi ja nõukogu määruse (EL) nr 1169/2011
                  2
                artikli 7 lõike 1 punktis a on sätestatud, et toidualane teave ei tohi olla eksitav, eelkõige toidu olemuse ja määratluse osas. Kõnealuse määruse artiklis 9 on sätestatud, et tuleb esitada kohustuslik toidualane teave, sealhulgas toidu nimetus, ning kõnealuse määruse artiklis 13 on nõutud, et kohustuslik teave märgitaks silmatorkavasse kohta hästi nähtavalt, selgesti loetavalt ja vajaduse korral kulumiskindlalt. 
            
            
               (5)Vastavalt määruse (EL) 2019/787 artiklile 9 kohaldatakse määruses (EL) nr 1169/2011 sätestatud esitlemis- ja märgistamisnõudeid selliste alkohoolsete jookide suhtes, mis saadakse piiritusjookide kombineerimisel muude toiduainetega. Selleks et tagada kõnealuste nõuete parim täitmine, eelkõige piiritusjookide puhul, mis viitavad muudele piiritusjookidele, on asjakohane nõuda, et saadud piiritusjoogi seaduslik nimetus oleks esitatud piiritusjoogile osutava viitega samal vaateväljal. Seda tuleks teha iga kord, kui viide on piiritusjoogi kirjeldamisel, esitlemisel või märgistamisel märgitud. Sellega välditakse eksitavaid tavasid ja tagatakse, et tarbijaid on nõuetekohaselt teavitatud piiritusjookide ja muude toiduainete kombinatsioonina saadud piiritusjookide tegelikust olemusest.
            
            
               (6)Seepärast tuleks määrust (EL) 2019/787 vastavalt muuta.
            
            
               (7)Käesoleva määruse märgistamissätete kohaldamiseks tuleks ette näha üleminekuperiood, et Euroopa Parlamendi ja nõukogu määruse (EÜ) nr 110/2008
                  3
                sätete kohaselt enne 31. detsembrit 2022 märgistatud piiritusjooke saaks jätkuvalt turule lasta, ilma et oleks vaja neid uuesti märgistada.
            
            
               (8)Määruse (EL) 2019/787 artikli 51 lõike 3 kohaselt ja selleks, et vältida regulatiivset vaakumit, tuleks käesolevat määrust kohaldada tagasiulatuvalt alates 25. maist 2021,  
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2019/787 artikli 12 lõige 4 asendatakse järgmisega:
            
            
               „4.
                     Lõigetes 2 ja 3 osutatud viited
            
            
               (a)ei tohi paikneda samal real alkohoolse joogi nimetusega;
            
            
               (b)peavad olema esitatud kirjas, mille suurus on kuni pool alkohoolse joogi nimetuses kasutatavast kirjasuurusest, ja kui kasutatakse liitnimetusi, siis kirjas, mis ei ole suurem kui pool selliste liitnimetuste puhul kasutatavast kirjasuurusest vastavalt artikli 11 lõike 3 punktile c; ning
            
            
               (c)piiritusjookide kirjeldamisel, esitlemisel ja märgistamisel olevate viidete korral peab nendega alati kaasas olema piiritusjoogi seaduslik nimetus, mis peab asuma viitega samal vaateväljal.“
            
            
               Artikkel 2
            
            
               Piiritusjooke, mis ei vasta määruse (EL) 2019/787 (mida on muudetud käesoleva määrusega) artikli 12 lõike 4 punktis c kehtestatud nõuetele, kuid vastavad määruse (EÜ) nr 110/2008 nõuetele ja mis on märgistatud enne 31. detsembrit 2022, võib jätkuvalt turule lasta kuni varude ammendumiseni.
            
            
               Artikkel 3 
            
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
         
         
            
               Seda kohaldatakse alates 25. maist 2021.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 27.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 130, 17.5.2019, lk 1.
               
               
                  
                     (2)
                  
                        Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).
               
               
                  
                     (3)
                  
                        Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).